“ปรีชาพล” เผยเสียใจถูกยุบพรรค ยืนยัน! จงรักภักดีพระบรมวงศานุวงษ์ทุกพระองค์
“ปรีชาพล” เผยเสียใจถูกยุบพรรค ยืนยัน! จงรักภักดีพระบรมวงศานุวงษ์ทุกพระองค์
7 มี.ค. 2562

ร้อยโท ปรีชาพล พงษ์พาณิช อดีตหัวหน้าพรรคไทยรักษาชาติ แถลงเปิดใจกับสื่อมวลชน ภายหลังรับฟังคำตัดสินของศาลรัฐธรรมนูญ กรณียุบพรรคไทยรักษาชาติ โดยกล่าวด้วยน้ำเสียงสั่นเครือว่า ตนน้อมรับพระราชโองการของสมเด็จพระเจ้าอยู่หัว เมื่อวันที่ 8 กุมภาพันธ์ที่ผ่านมา อีกทั้งยังมีความจงรักภักดีต่อพระบรมวงศานุวงษ์ทุกพระองค์
ขณะที่คำตัดสินของศาลรัฐธรรมนูญในวันนี้ (7 มี.ค.) ตนเองและสมาชิกพรรครู้สึกเสียใจอย่างสุดซึ้ง เพราะการยุบพรรคการเมือง ถือเป็นการกระทบต่อสิทธิและเสรีภาพทางการเมืองขั้นพื้นฐาน อย่างน้อยคือ กับสมาชิกพรรคที่ต้องการจะเข้ามามีส่วนร่วมในการเลือกตั้งเพื่อแก้ไขปัญหาของประเทศ
ด้านร้อยโท ปรีชาพล ยังกล่าวขอบคุณทุกกำลังใจจากประชาชนคนไทย แม้ว่าพรรคจะมีอายุไม่นานประมาณ 4 เดือนเท่านั้น แต่ก็ได้รับการตอบรับที่ดีจากประชาชน พร้อมยืนยันว่า ผู้มีส่วนเกี่ยวข้องทุกคนมีเจตนาดีต่อบ้านเมือง และมุ่งมั่นอยากทำสิ่งดีๆให้เกิดขึ้นกับประเทศ และแม้ว่าจะถูกเพิกถอนสิทธิ์ทางการเมืองเป็นเวลา 10 ปี แต่เชื่อว่าในฐานะประชาชนคนไทยคนหนึ่งจะยังสามารถทำประโยชน์ต่อบ้านเมืองในอนาคตได้